钦定古今图书集成/方舆汇编/职方典/第1132卷 > 《汤家山赋》朱衣
## 钦定古今图书集成/方舆汇编/职方典/第1132卷 > 《汤家山赋》朱衣

步中峰以逍遥，考兴亡于今古。鉴往事之孔殷，怀隐
忧于乡土。予独惜夫“汉鼎立而凌替，宋播迁而零丁。
义勇奋于荆襄，武穆显于膻腥。是虽成功囿于天命，
而孤忠震乎雷霆。兹何年而早悲兮，妥王灵以庙貌。
岂二王之遗烈兮，揽襄汉于户扃。抑先时而设警兮，
遗乡人之典则。或后生而远契兮，依哲人以仪刑。彼”
生死之不能忘兮，业偏安而孱弱也。进伯颜于竺台
兮，耻王仪于下庭也。纵还柄于典午兮，羌九锡之莫
予追也。仰天戈之𢭏燕京兮，慨《厓山》之不忍聆也。于
皇帝之诘戎兵兮，纷熊虎之奋扬也。斩楼兰于西北
兮，擒杨么于洞庭也。愬振古之神武兮，岂今日之可
匹也。匪往事之足畏兮，消将溃于未形也。“遗畎亩之
杞忧兮，偕兹山之永青也。尽《元会》以纪世”兮，尚《盟言》
之可订也。